b'\n_START_ARTICLE_\nPuolustusvoimien varusmiessoittokunta\n_START_SECTION_\nHistoria\n_START_PARAGRAPH_\nVarusmiessoittokunta perustettiin 1. tammikuuta 1990 Haminaan Kymen Ilmatorjuntarykmentin perusyksik\xc3\xb6ksi. Soitto-oppilaskoulutuksen lakkauttamisen j\xc3\xa4lkeen Varusmiessoittokunta siirrettiin H\xc3\xa4meen rykmenttiin Lahteen Sotilasmusiikkikoulun (SMUSK) perusyksik\xc3\xb6ksi vuonna 1996. H\xc3\xa4meen rykmentin lakkauttamisen my\xc3\xb6t\xc3\xa4 Varusmiessoittokunta siirtyi Panssariprikaatiin Hattulaan vuoden 2015 alusta. Prikaatissa aiemmin toiminut Panssarisoittokunta lakkautettiin vuonna 2013.\n_START_SECTION_\nNykytila\n_START_PARAGRAPH_\nVarusmiessoittokunta tarjoaa muusikoille ja musiikin harrastajille mahdollisuuden suorittaa asepalvelus tai naisten vapaaehtoinen asepalvelus sotilassoittokunnassa. Varusmiessoittokuntaan otetaan huhtikuisin j\xc3\xa4rjestett\xc3\xa4vien valtakunnallisten p\xc3\xa4\xc3\xa4sykokeiden kautta vuosittain noin 90\xe2\x80\x93100 alokasta. Varusmiessoittokunnassa koulutetaan vuosittain yksi saapumiser\xc3\xa4, joka astuu palvelukseen tammikuussa. T\xc3\xa4h\xc3\xa4n menness\xc3\xa4 Varusmiessoittokunnassa on palvellut 30 saapumiser\xc3\xa4\xc3\xa4._NEWLINE_Varusmiespalvelus Varusmiessoittokunnassa alkaa kahdeksan viikon peruskoulutuskaudella. T\xc3\xa4m\xc3\xa4n j\xc3\xa4lkeen varusmiehet nimitet\xc3\xa4\xc3\xa4n j\xc3\xa4\xc3\xa4k\xc3\xa4reiksi ja alkaa soittotoimintapainotteinen erikoiskoulutuskausi, joka kest\xc3\xa4\xc3\xa4 noin seitsem\xc3\xa4n kuukautta. T\xc3\xa4n\xc3\xa4 aikana Varusmiessoittokunta esiintyy Suomessa ja ulkomailla noin 150 kertaa. P\xc3\xa4\xc3\xa4painona on konserttitoiminta sek\xc3\xa4 kuviomarssi. Varusmiessoittajista kootaan my\xc3\xb6s viihdemusiikkia sek\xc3\xa4 kevytt\xc3\xa4 musiikkia esitt\xc3\xa4vi\xc3\xa4 yhtyeit\xc3\xa4, kuten viihdeorkesteri, showband ja jousiorkesteri._NEWLINE_Varusmiessoittokunnassa voivat palvella my\xc3\xb6s median ja tapahtumatekniikan harrastajat sek\xc3\xa4 ammattilaiset, sill\xc3\xa4 soittokunta tarvitsee alan osaamista kiertueiden ja keikkojen takia. Kaikki materiaali, kuten k\xc3\xa4siohjelmat, Varusmiessoittokunnan tiedotuslehti, julisteet, trailerit, dokumentit ja musiikkivideot tuotetaan Varusmiessoittokunnan varusmiesten toimesta._NEWLINE_Sotilassoittajan normaali palvelusaika on 255 vuorokautta, mink\xc3\xa4 j\xc3\xa4lkeen noin puolella palvelus jatkuu sotilasmusiikkilinjan aliupseerikurssilla ja muutamilla vapaaehtoisilla palvelussitoumuksella reserviupseerikurssilla. T\xc3\xa4ll\xc3\xb6in palvelusaika on 347 tai 383 vuorokautta._NEWLINE_Varusmiessoittokunnan kunniamarssina on sotilassoittokuntien kunniamarssi, Bernhard Henrik Crusellin s\xc3\xa4velt\xc3\xa4m\xc3\xa4 Crusellin marssi.'